Hlutabréf í DNB bankanum norska féllu um 2,4 prósent á miðvikudag , eftir að upplýst var um að Samherji hefði notað bankann til að færa háar millifærslur í skattaskjól á Tortóla , Marshall-eyjum og Máritíus . Hátt í hundrað milljarðar króna töpuðust af virði bankans . Einn helsti höfundur nýrra norskra laga gegn peningaþvætti segir að málið sé án nokkurs vafa hið stærsta af þessu tagi sem upp hafi komið varðandi norskan banka . DNB hætti í fyrra viðskiptum við félög Samherja á Kýpur og á Marshall-eyjum , sem eru þekkt skattaskjól . Útgerðin hafði notað umrædd félög um árabil til að greiða sjómönnum fyrirtækisins í Afríku laun . Bankinn lokaði á viðskiptin vegna þess að hann taldi að óvissa væri um raunverulegt eignarhald félaganna og þar af leiðandi væri uppi grunur um að þau væru notuð til að stunda peningaþvætti . Þetta kemur fram í umfjöllun Stundarinnar , Kveiks og Al Jazeera sem unnin er í samvinnu við Wikileaks . „ Þetta er án allrar hliðstæðu langstærsta mál sem hefur komið upp í norskum banka “ Félög Samherja millifærðu um 9,1 milljarð króna inn á reikning félagsins Cape Cod FS á Marshall-eyjum á árabilinu 2010 til 2018 . Félögin sem millifærðu peningana inn á reikninginn voru aðallega önnur félög Samherja , eins og Esja Seafood Limited á Kýpur og Esja Fishing Ltd. í Namibíu , svo dæmi séu tekin . Með þessu móti gat Samherji komið fjármunum frá hinum ýmsu löndum , meðal annars Namibíu , algjörlega skattfrjálst . Jon Petter Rui , prófessor við lagadeild Háskólans í Tromsø , leiddi vinnu við samningu laga um peningaþvætti sem voru lögtekin í Noregi í fyrra haust . „ Þetta er án allrar hliðstæðu langstærsta mál sem hefur komið upp í norskum banka , “ segir Rui í samtali við norska blaðið Dagens Næringsliv . Rui segir augljóst að efnahagsbrotadeild norsku lögreglunnar þurfi að rannsaka málið gaumgæfilega . Ef í ljós komi brot á peningaþvættislögunum þá sé mögulegt að leggja fram ákæru á hendur DNB eða leggja á hann sektir . Þá þurfi einnig að rannsaka hvort bankinn hafi með einhverjum hætti gerst sekur um að hafa með einhverjum hætti tekið þátt í gjörðum sem tengja má við spillingu . Sigrid Klæboe Jacobsen , sem stýrir norsku samtökunum Tax Justice Network Norge , telur að Samherjamálið sýni að DNB hafi ekki unnið nægjanlega að því að verjast spillingu . „ Eftir að Panamaskjölin komu fram í dagsljósið lofaði DNB bót og betrun . Þetta sýnir hins vegar að þeir hafa ekki staðið sig í stykkinum hvað það varðar , “ segir Jacobsen í samtalið við norska ríkisútvarpið NRK . Stjórnarmenn Samherja þöglir um vitneskju sína um mútugreiðslur Forstjóri Samherja hafnar mútugreiðslum en útskýrir ekki orð sín . Stjórn Samherja svarar ekki spurningum um málið . Andlegt líf á Íslandi Bergsveinn Birgisson rithöfundur segist hafa vaknað upp við vondan draum í Samherjamálinu því það sýni að íslenskt samfélag samanstandi í raun af herrum og þrælum . Þorbjörn Þórðarson til ráðgjafar Samherja Fréttamaðurinn fyrrverandi bætist í hóp þeirra aðila sem veita Samherja aðstoð í kjölfar uppljóstrana um mútugreiðslur í Namibíu .